
החלטת הממשלה על הכללת טיפול שיניים לילדים על חשבון סל התרופות

היו"ר חיים כץ:

בוקר טוב, יום שלישי בשבוע, ה' בטבת תש"ע, 22.12.2009. אני מתכבד לפתוח את ישיבת ועדת העבודה, הרווחה והבריאות. בהמשך לישיבה שנערכה לפני שבוע אנחנו עושים ישיבת המשך. לפני שבוע הבטחתי שמי שירצה לדבר, יוכל לדבר. בסיום הישיבה סגן שר הבריאות, מר ליצמן, יעדכן אותנו. בשיחות לא רשמיות הוא אמר שכל תוכנית שתהיה הוא יעביר לעדכון הוועדה. גם בישיבה הקודמת וגם עכשיו אני אומר ש-65 מיליון שקלים לטיפול שיניים לכמות כזאת גדולה של אנשים זה לא נראה רציני. כמי שמגיע מגוף גדול שעשה ביטוח שיניים אני יודע את העלויות על 15 אלף איש. הפחד שלי הוא שאם יצטרכו לטפל בכולם יצטרכו לרוקן את הסל. טיפול שיניים נחוץ, אבל יש לנו גם את התרופות שמצילות חיים בסל הבריאות. אני לא יודע אם המקור לטיפול שיניים צריך להיות מסל התרופות. אנחנו נמשיך את הדיון. בדיון הקודם רצה לדבר יו"ר הסתדרות רופאי השיניים, ד"ר יצחק חן.

יצחק חן:

אני הקשבתי בקשב רב למה שהיו"ר אמר בישיבה הקודמת ולמה שהוא אמר היום. המקצוע שלי הוא רפואת שיניים לכן אני ארשה לעצמי להגיד כמה מילים בקשר למקצוע. תשובות לשאלות ששאלת, אדוני היושב-ראש, לא כל כך ניתנו. אולי אני אנסה לספק כמה תשובות לאותן שאלות שנשאלו. שלא יהיו אי הבנות, הסתדרות רפואת השיניים בעד הכנסת רפואת השיניים לחוק בריאות ממלכתי. אני לא יודע אם יש אמא במדינת ישראל שתשמח שלילד שלה יעשו סתימה על חשבון תרופות שצריכות להינתן לחולה סופני כזה או אחר. צריכים למצוא מקור אם באמת רוצים לעשות רפורמה ברפואת השיניים. כולנו ביחד צריכים לפעול על מנת שזה לא יהיה חד פעמי. צריך לאפשר לבנות תכנית לבריאות השיניים במסגרת חוק ביטוח בריאות ממלכתי. באחריות מלאה אני יכול להגיד לכם שעל מנת לאפשר למיליון ילדים טיפולי שיניים צריך חצי מיליארד שקל. אני לא ממציא דברים, אני לא מדבר באוויר. אפשר לקחת נתונים שקיימים. בקופת חולים מאוחדת נותנים טיפולי שיניים במסגרת שב"נים. אנחנו מתנגדים לזה, כי זה מתן טיפולי שיניים לעשירים על חשבון עניים. על 100 אלף ילדים עד גיל 12 הולכים 30 מיליון שקל.   אם קופת חולים מאוחדת הייתה נותנת טיפולי שיניים במחירים של קופות חולים, שזה מקום טוב באמצע, היו צריכים להשאיר בזה 50 מיליון שקל. אפילו אם נוריד את המחירים עד למינימום אנחנו  נגיע ל-300, 400 מיליון שקל. על מנת לתת טיפולי שיניים למיליון אנשים צריך 1000 מרפאות שיניים, זאת אומרת מקום עבודה. 4000 מרפאות השיניים שמפוזרות בכל הארץ מוכנות לתת את הטיפולים. הכסף שהצליחו לגייס צריך להיות מופנה אך ורק לטיפולים. 


פה אני רוצה לפנות אליך, אדוני היושב-ראש. חייבים את העזרה של הכנסת ואת הגיוס של כל חברי הממשלה. בתוספת מזערית למס הבריאות אפשר לבנות תכנית לטיפולי שיניים כמו שצריך. על מנת להוכיח שאנחנו רציניים ישבנו עם טובי בעלי המקצוע שקיימים, אם זה כלכלנים, פרופסורים, אנשי רפואת השיניים. אנחנו מוכנים לעזור ולסייע בכל מה שנדרש. אני שמח מאוד שהייתה לי אתמול שיחה מאוד טובה ובונה עם מנכ"ל משרד הבריאות. הם הביעו נכונות לשבת עם בעלי המקצוע. תבוא ברכה אם ישב משרד הבריאות עם רפואת השיניים כדי לבנות תהליך כמו שצריך. 
אדוני היושב-ראש, אם תוכל לגשר בין המקצוע למשרד הבריאות על מנת שנפעל יחד אולי לילדים במדינת ישראל יהיו שיניים בריאות.

בלה קאופמן:

אני אונקולוגית. אני מטפלת בסרטן השד. בדצמבר 2007 בוטל הסדר הביטוח הנוסף שהיו כלולות בו תרופות מאריכות ומצילות חיים, מתוך ידיעה שבהסכם תלת שנתי יהיה תקציב מוגדל לסל התרופות ותרופות מן הסוג הזה שהיו בביטוח המשלים רק לאוכלוסייה מסוימת יינתנו לכולם. אני בתמימותי  הייתי תומכת נלהבת של ביטול הביטוחים הנוספים כדי שיהיה לנו סל בריאות גדול, מוצק שיוכלו להכניס בו תרופות מאריכות ומצילות חיים. אני יושבת בחודשים האחרונים כל יום במרפאה מול נשים מתוך תחושת ביטחון מוחלטת שהתרופות שהן צריכות תיכנסנה לסל. בעוד שעה וחצי אני חוזרת למרפאה שלי. מחכה לי שם בחורה בת 36, אם ל-3 ילדים. לפי הסטטיסטיקה אם לא היו נכנסות תרופות מאריכות חיים ומצילות חיים לסל היא לא הייתה איתנו שנתיים וחצי. אין לי ספק שהתרופות האלו יאריכו את חייה. כך אנחנו מושכים שנה אחרי שנה. כל הזמן יש פיתוחים חדשים. כרגע אני לא יודעת מה להגיד לה. אני לא יודעת איך ליישר אליה מבט ולהגיד לך שקרוב לוודאי שהתרופה שהיא צריכה לא תיכנס לסל. אין לי שום ספק שגם בראייה של שלום הילד כאשר מעמידים את רפואת השן מול תרופה שתציל את אם המשפחה, המשפחה תבחר בתרופה שתציל את האם. המשפחה  זה אנחנו במקרה הזה. 


אני חושבת שרפואת שיניים זה דבר ראוי ונכון, אבל ה-65 מיליון שקל הם כנראה רק קצה הקרחון וצריכים קצת יותר מזה. זה צריך לבוא לדיון בצורה מקצועית ושקולה מול כל טכנולוגיה אחרת, מול כל אותן תרופות שאני נלחמת עבורן, שאלו תרופות מאריכות ומצילות חיים לחולי סרטן. אני מבינה שזה עבר בהחלטת ממשלה. זה כל כך כואב וכל כך מקומם שאנחנו יודעים שיש תרופות שיכולות להציל את חייהם של אנשים והן לא בסל. הצלת חיים זה עניין של הגדרה. אני לא יודעת מה אומרת ההלכה, האם הארכת חיים בשנה זאת הצלת חיים או לא.  זה עניין של פרשנות.  

יעקב ליצמן:

זה עניין של הלכה, לא עניין של פרשנות.

בלה קאופמן:


אני לא יודעת מה המשמעות של הארכת חיים בשנה כאשר אחר כך יש אפשרות של תרופה חדשה שתאריך בעוד שנה. אני מבקשת בשם חולי הסרטן שמחכים לתרופות שיכולות לעזור להם לשקול שוב את ההחלטה הזאת. 

היו"ר חיים כץ:
בדיון שעבר חבר הכנסת חיים אורון אמר שהוא טיפל ב-5 שיניים. הוא אמר שיש לו לעשות עוד סתימה אחת בשן השישית.

חיים אורון:


סגן השר ליצמן, אני אומר לך בכל הידידות שאנחנו מפוצצים במכתבים של אנשים שאומרים שרימינו אותם. פה זה בא לידי ביטוי בדברים שאמרה הרופאה. 415 של הפעם הוא לא מקרי, הוא היה חלק מעסקה. אני הייתי אחד היחידים שתמך בשני חלקי העסקה, זאת אומרת גם להוציא את זה מתוך השב"נים וגם להביא כסף. חלק גדול מחברי הוועדה קיבלו את העסקה בתנאי שיש 415. אני אעביר לך את העתקי האי-מיילים שאני מקבל מחולים שאומרים שהם ראו אותך בטלוויזיה נאבק על רפואת שיניים אבל דפקו אותם לפני 3 שנים. אני מרגיש את זה כך. מה שאתם עושים עכשיו זה אומר 130 מיליון שקל בסל משום שזה חצי שנה. זה המנגנון של הסל. אני לא יודע מאיפה יש כסף בסל בשנה הבאה. בינתיים הסל בשנה הבאה הוא 0. אתם אומרים שבמארס תהיה לכם הצעה. במקרה הטוב זה יופעל ביולי. אתה מכיר את הויכוח על התרופות שאיחרו בחודשיים והפסדנו 40 מיליון שקל בסל התרופות. בשנה הבאה אתה מעמיס על סל התרופות 130 מיליון שקל.

יעקב ליצמן:

לפי החשבון זה מיליארד שקל.  אתה יכול לעשות כל שנה הכפלות. אקמול נכנס לפני 15 שנה ב-10 שקלים, היום זה מיליון שקל.

חיים אורון:

 המנגנון של הסל הוא מנגנון של מדרגה. מעכשיו האקמול עד  סוף הימים בבסיס התקציב. היועצת המשפטית של הוועדה תאשר שמה שאני אומר מדויק. 

יעקב ליצמן:

לא. 

חיים אורון:

סל שירותי הבריאות השנה הוא 24 מיליארד שקל. הוסיפו לו 415 בסל השנה. בשנה הבאה הוא יהיה 24 מיליארד 415. זה יהיה עד סוף הימים. אם הכנסת פרוצדורה באמצע השנה ב-65 מיליון אתה צריך 130 מיליון לפחות. אם אני טועה אני אבוא לבקש סליחה. אני בדקתי את זה. אני מבקש ממך לדבר עם הרפרנטים של האוצר. זה המנגנון של הסל. ההתחייבות בתוך הסל היא התחייבות קבועה. אין פרוצדורה אלא בהחלטת ממשלה של הוצאת דברים מתוך הסל.  


ישנה הצעה שמונחת על שולחן הכנסת וחתמו עליה 28 חברי כנסת מכל סיעות הבית.  פה תהיה לך מצווה ענקית. בזכותך העניין הזה נפרץ. בואו נתלכד בכנסת. אנחנו מציעים העלאת מס בריאות. האנשים שמשלמים את הביטוחים לרפואת שיניים מוציאים את זה מהכיס שלהם. זה יהיה יותר זול לרוב הציבור. מי שירצה יעשה ביטוח שיניים במיליונים. אני מדבר על רוב רובו של הציבור. 

היו"ר חיים כץ:
אתה מדבר על לשמר?

חיים אורון:

פה יש הרבה יותר מלשמר. שניים שלושה פרומיל בסל הבריאות ייתן מקורות. את זה אפשר לבצע בשלבים. זה לא ייכנס בשנה אחת. אפשר יהיה להתארגן במערכת הזאת של קופות החולים, של הרופאים הפרטיים. חלק יעשו את זה באמצעות מרפאה, חלק יעשו את זה באמצעות קופון. אי אפשר את כל זה לבנות עכשיו. אני לא חושב שצריך להלחם ברופאים הפרטיים. יכול להיות שחלק מהאנשים יבצעו את זה באמצעות קופון. אם הוא ילך לרופא פרטי ויהיה מחיר קבוע לסתימה הוא יקבל את ההפרש. יש רופאים שמוכנים לעבוד בחוץ ובפנים. נעשה מהפכה אמיתית. היא תרשם על שמך, אדוני סגן השר, כי אתה הנעת את המהלך הזה. ממילא ב-2010 לא יהיה משהו רציני. אתם תסיימו לדון עד מארס. הלוואי ובאמצע 2010 יהיה משהו. בואו נלך במהלך מסודר. יהיה פה רוב גדול בכנסת. נכון, צריך יהיה לכופף את האוצר. אתה מומחה בכיפוף האוצר. אני רק אהיה השוליה שלך. נצליח להעביר את החוק הזה. אני בטוח שחברי הכנסת יהיו מאוד פשרניים במשך הזמן. זה ייקח 5, 6 שנים. לא נגיד שזה יהיה מעכשיו עד גיל 18. יש פה מכתבים של הנכים שאומרים שהם לפני הילדים. צריך לקבוע מסלול ולעשות פעולה חשובה מאוד מהסוג הזה. 

אבי גור:


נעשה כאן על ידי סגן השר תיקון עוול היסטורי. כאשר עושים תיקון צריך לדבר על העדפה מתקנת, צריך שכל הפורום שיושב כאן, אם זה חברי כנסת, רופאים, אזרחים, אנשים שאיכפת להם ייכנסו ביחד להירתם ולהאיץ את המהלך הזה. לא מספיק שראש הממשלה, שבמקרה הוא גם שר הבריאות, נתן גיבוי לסגן שר הבריאות בממשלה, אלא צריך שהוא יביא משאבים נוספים. אנחנו מצפים שהדבר הראשון יהיה גיוס של כסף קואליציוני ואחר מיתרות הכספים שלא נוצלו ב-2009. מדובר על מיליארדי שקלים כל שנה שמוחזרים לאוצר עכב אי ניצול. יש סיעות בכנסת הזאת שהכריזו שהן מוכנות לתרום כספים קואליציוניים למען בריאות שיניים לילדים. למה שלא נעשה את זה? הדבר השני הוא אישור הצעת החוק שדיבר עליה חבר הכנסת אורון לבריאות שיניים ציבורית, שעליה כבר חתומים ח"כים ממגוון מפלגות -  מאורלי לוי- אבוקסיס שפעילה בנושא הזה ועד חיים אורון בקצה השני - כדי שבריאות השיניים לילדים ולקשישים תהיה חלק בלתי נפרד מביטוח בריאות ממלכתי. אני רוצה להגיד תודה לתקשורת שמלווה את העניין. 

יעקב ליצמן:


הסל הוא 6 מיליארד שקל. כל תרופה שנכנסת לסל נשארת בסל. מה שמכניסים נשאר לעולמי עד. אם ועדת הסל באה ומוצאת תרופה יותר טובה היא מכניסה את התרופה היותר החדישה ומוציאה את התרופה הפחות טובה.  הגיע הזמן, ואני מתכוון לעשות את זה אחרי כל הבלגן הזה, לבדוק מחדש את היעילות והמחירים של התרופות. אני מניח שגם על זה היו"ר יקרא לי לישיבה, כי גם על זה תהיה מהומה גדולה. 60% מסל התרופות אלו תרופות מצילות חיים, 40% מסל התרופות אינן מצילות חיים. יושבת איתנו חברת הכנסת רחל אדטו שהייתה חברת ועדת הסל. בתקופתה היא הכניסה טיפריס. זאת משחה לפטריות בציפורניים. היא תסביר לכם כמה זה מציל חיים. היא תסביר למה היא הכניסה את זה לסל. היא תסביר לכם על תרופה שנקראת סימפוטרופין לילדים נמוכים - אני לא מדבר על גמדים, אלא על מישהו שרוצה לגדול מ-160 ל-170 - למה זה צריך להיות בסל, למה זה לא מציל חיים ולמה זה יותר חשוב מתרופות מצילות חיים. מישהו שכרגע תוקף אותי יצטרך להסביר למה הוא הכניס את זה לתוך הסל. שיניים לא פחות חשובות ממשחות לפטריות, לא פחות חשובות מכדורי מניעה או מכל מיני דברים מהסוג הזה שאלו לא תרופות מצילות חיים.  שיניים הן בתוך 40%. 

חיים אורון:

לא בסל.  גם בריאות הנפש לא בסל.

יעקב ליצמן:

זה יגיע. מה שהזכרתי זה בתוך הסל. חברת ועדת הסל שיושבת כאן תצטרך לתת את הדין למה היא תוקפת אותי היום על שיניים ולא תקפו אותה כשהיא הכניסה את הטיפול בציפורניים. מה ההבדל בין שיניים למשחות האלו? יש גבול לצביעות הזאת. כשמישהו אומר לי שיש לו טענות צודקות אני מוכן לשמוע, אבל לא מישהו שהכניס דברים אחרים ובא אלי בטענות על כך שאני מכניס את השיניים. אני מודה לחיים אורון שהוא הביא לקונסנזוס את הזכות הגדולה שלי. חיים, אני מודיע לך שאני לא מוותר על הזכות הזאת. אני העליתי את הנושא של טיפולי שיניים לילדים על סדר היום. זה שלי. אני לא מוותר על זה. אני מתכוון ללכת עם זה עד הסוף. לא יעזור לאף אחד. אני לא התנגדתי לחוק, אני בעדו. כדי שהחוק יעבור צריך את הסכמת האוצר. אתה יודע שהאוצר לא ייתן לנו כל כך מהר. הדרך לעשות את זה היא לאט לאט. החלק הראשון ייכנס השנה.  

רחל אדטו:


הנושא של גלולות למניעת הריון הפך להיות כמעט מוטו של כל התוקפים. אני גאה בכל מה שנאמר. אני בוודאי אומרת שכל הדוגמאות האלו ויש עוד 20 אחרות הן לא תרופות מצילות חיים, הן כן תרופות שמשפרות חיים. אלו תרופות שניתנו בקונסנזוס של ועדת הסל, תוך תהליך ארוך וממושך.  

יעקב ליצמן:

על חשבון תרופות מצילות חיים.

לאה ופנר:

לא.

יעקב ליצמן:

מאיפה את יודעת?

רחל אדטו:
לאה ופנר הייתה חברה בוועדת הסל. 

יעקב ליצמן:

את מה שאמרתי לרחל אדטו אני אומר גם לך, כי את תוקפת אותי לא פחות מרחל אדטו. 

רחל אדטו:

לאה ופנר הייתה חברה עד לפני שנתיים בוועדת הסל יחד עם יורם בלשר מטעם ההסתדרות הרפואית.  הואשמתי שאת התרופות שכרגע הועלו כאן בדיון אישרתי בוועדה. התרופות היו גם בתקופתה של לאה. הגלולות לבנות בגילאי 18 ו-19, התרופות נגד פטרייה והורמון הגדילה נכנסו דרך מנגנון העדפה של ועדת הסל.  

היו"ר חיים כץ:

שואל סגן השר למה לחברי ועדת הסל מותר להמליץ על תרופות שמשפרות את איכות החיים ואילו לו אסור להמליץ על חלק מתהליך שמשפר את איכות החיים. מה הוא פחות מכם?

חיים אורון:

הוא פחות לפי החוק.

רחל אדטו:

אני בעד בריאות השן, אבל שתיכנס בדיוק באותו מנגנון שבו אושרו 3 התרופות שהוזכרו כאן. אם לוקחים את  הרצון להכניס את ה-65 מיליון האלה במסגרת הסל, בקשה, להביא את זה בפני ועדת הסל והיא תשקול האם 65 מיליון שקל עומדים במקביל לדברים אחרים. זאת הטענה היחידה שיש לי. רוצים להכניס, בקשה,  במנגנון התעדוף הרגיל.  הורמון הגדילה שניתן לילדים אומר שאם תיתן לילדים שיש להם בעיה בצמיחה את הורמון הגדילה אתה תהפוך אותם למבוגרים בגובה 1.50,1.55 או 1.60 מטר.  מבחינתם זה הצלת חיים. ילד גמד בגובה 1.37 הוא לא כמו ילד בגובה 1.60. אישרנו את הדבר הזה בדיוק לקבוצת הילדים האלה שיש לה בעיות גדילה. זה לא הצלת חיים במיידית אלא שיפור החיים. הדבר השני שהוזכר כאן זה הטיפול לפטרייה. בוודאי שניתן טיפול לפטרייה. למי? למושתלים , לבעיות חיסוניות שאם לא תיתן להם טיפול לפטרייה הם ימותו כי יש להם בעיה חיסונית. לא מדובר בטיפול לציפורניים, אלא טיפול לקבוצה מאוד מוגדרת של מושתלים. מאחר ובסל הבסיסי של מדינת ישראל ניתנו גלולות דרך הקופות עד גיל 18, באנו לתקן עיוות של קבוצת הגיל שבין 18 ל-19. כל הגלולות אושרו על מנת ליישר את הקו של הבנות עד גיל 19. ברגע שהן הולכות לצבא זה הכל דרך הצבא. אני הגנתי על זה כרופאת נשים כי אני יודעת מה המשמעות של הפסקות הריון מבחינת נשים, מבחינת פוריות לעתיד. זאת הסיבה שהוכנסו מיליון 800 שקל. האישור של הגלולות למניעת הריון שאני אישרתי היו במערכת השיקולים של ועדת הסל. אם בריאות השן הייתה נכנסת כבקשה לוועדת הסל והיו מעמידים את זה בתעדוף כמו שוועדת הסל יודעת לעשות, כמו שהמנדט של ועדת הסל הוא לקחת אחד מול השני, אז לא הייתה לי מילה להגיד. הביקורת שלי היא על כך שלוקחים את זה ומעמיסים את זה כדבר אחר בלי לשקול אחד מול השני. זאת לא ביקורת אישית. זאת  ביקורת על התהליך.

יצחק קדמן:


אדוני היושב-ראש, מאוד מפריע לי שאנחנו תומרנו למצב בלתי אפשרי שבו משסים קבוצה חלשה אחת בקבוצה חלשה אחרת, קבוצה של חולי סרטן נגד קבוצה של ילדים עם שיניים רקובות או קבוצה של חולי כליות נגד כאלה שיש להם כשל במערכת החיסונית. נקלענו למצב בלתי אפשרי שקבוצה חלשה אחת צריכה להלחם בקבוצה חלשה אחרת והשלטון נהנה מהקרבות האלה. זה אבסורד. אני פונה אלייך, גברתי הרופאה. אני מאמין לכל מילה שאמרת, אבל אני יכול לספר לך סיפורים הפוכים. אני לא אעשה את זה כי זאת פינה שאסור להיכנס אליה. יש ילדים עם שיניים רקובות שלא הולכים לבית ספר כי הם מתביישים.

חיים אורון:

איציק, נכנסתם אליה בראש גלוי.

יצחק קדמן:

הוכנסנו אליה. 

חיים אורון:

הכריחו אותך?
יצחק קדמן:

כן. 

חיים אורון:

אם כל הארגונים החברתיים היו אומרים זה לא היה עובר.

יצחק קדמן:

אתה קיבלת ממני מסמך כמו שקיבלו ממני אחרים שנקרא השן החולה של ילדי ישראל. אולי אנשים פה לא יודעים, אבל בשוויץ ה"מפגרת" ילדים עד גיל 18 מקבלים טיפול שיניים חינם. כך בבריטניה, כך באוסטרליה וברוב ארצות מערב אירופה. רק אנחנו לא. לפני 20 שנה, אדוני היושב-ראש,  הייתה ועדת נתניהו. ועדת נתניהו המליצה שביטוח שיניים יהיה חלק מביטוח הבריאות הכללי. איפה כל הגופים האלה היו 20 שנה? אני לא שמעתי את הסתדרות רופאי השיניים נלחמים על העובדה שהם נחשבים על ידי הממסד הרפואי כבת חורגת של הרפואה. למה אם יש לי דלקת בעיניים אני אקבל טיפול רפואי, ו-2 מילימטר משם כשיש לי דלקת חניכיים – היום ברפואה יודעים שדלקות חניכיים משפיעות על כל הגוף, זה לא עניין של אסתטיקה, זה עניין שגורם גם להתקפי לב – אני לא אקבל טיפול? למה ילדים מסתובבים ב-20 השנים האחרונות מאז המלצות ועדת נתניהו בלי טיפול שיניים? הפה הוא לא חלק מגוף האדם? הלכנו לשרי בריאות קודמים, כולל השר לשעבר חיים רמון ששמעתי אותו מתבטא נגד סגן השר הנוכחי. אין שר בריאות שלא הלכנו אליו ב-20 השנים האחרונות ושאלנו אותו למה בריאות הפה היא לא חלק מבריאות הגוף. שום דבר לא נעשה עד שבא סגן השר ליצמן. זה עולה לי בבריאות לשבח את הממסד. אין היום אזרח במדינת ישראל שלא מעורב בנושא הזה. 

רחל אדטו:

איפה החניכיים של הקשישים? 

יצחק קדמן:

אני מתכוון גם לקשישים. אני חושב שבריאות הפה של כל אזרחי ישראל חשובה, אבל צריך להתחיל באיזה שהוא מקום. יש היגיון רפואי להתחיל עם ילדים. גם כלכלית נחסוך את הכסף. בעוד שבוע ימים תזרים מדינת ישראל מיליארד שקל - אולי יותר - לטובת הורדת מס לחברות ויחידים בדרגות השכר הכי גבוהות במשק. 

היו"ר חיים כץ:

לנמוכים לא?

יצחק קדמן:

הנמוכים לא יקבלו כלום. 

היו"ר חיים כץ:

בשביל מה אתה נכנס לנושאים שאתה לא בקי בהם?

יצחק קדמן:

מפני שיש מאיפה לקחת את הכסף. מה שנעשה פה הוא בבחינת לשים רגל בדלת. זה לא יכול להיות הפתרון המלא של העניין. זה לא מספיק כסף. הסכום הוא לא 500 מיליון שקל. הוא מוכרח להיות חלק מהתנעת התהליך. אדוני, סגן השר, הפתרון המהותי של העניין הוא תמיכה בהצעת החוק של חבר הכנסת חיים אורון. תשתמש בהחלטה שקיבלה הממשלה כמנוע להסדיר את זה בצורה רצינית על חשבון תקציב המדינה. אם צריך להעלות את מס הבריאות בפרומילים, תעלו אותו כך שזה לא יהיה מקרנות שמתנדבות לתת את זה, כך שזה לא יהיה חסד אלא חלק מהזכות של כל אזרחי ישראל, בראש וראשונה של ילדי ישראל. 

אורלי לוי-אבוקסיס:

דיברתי במהלך הימים האחרונים והשבועות האחרונים. אנחנו יודעים שהחטא הקדמון שייך לחיים אורון, שמבקר את כל ההתנהלות של סגן השר ליצמן, על כך שלא מצא את המסגרת המתאימה לביטוח שיניים בחוק ביטוח בריאות ממלכתי.  15 שנה מנסים להעביר פה איזה שהוא תהליך בשקט. מה שנעשה היום זה תיקון עוול היסטורי. זה הציף את הנושא על סדר היום הציבורי. אי אפשר להתעלם מהבעיה שנמצאת בשכבות הסוציו-אקונומיות הנמוכות ביותר, במשפחות שמרוויחות בין 4000 ל-8000 ₪ לחודש. המשפחות האלו ממעטות לקחת את הילדים שלהן. כאשר אתה עושה את החישוב המשפחתי ואת כלכלת הבית אתה נאלץ לוותר על דברים כמו חינוך ובריאות השן. נכון, גם אני הייתי שמחה אם הדרך הייתה אחרת ולא דרך הסל , אבל אם זה לא היה כך זה לא היה יוצר את הרעש, זה לא היה יוצר את הדיון הציבורי, זה לא היה לוחץ על הממשלה למצוא פתרונות נוספים. אני יודעת שסגן השר ליצמן עובד על תקציבים נוספים והצליח לגייס כספים נוספים. אני מקווה שאנחנו עם כל הלחץ הזה נצליח בשנה הבאה או בעוד שנתיים לבקש מהממשלה לתקן את העוול ולהחזיר לסל תקציבים כאלה ואחרים. חברים, ילדים סובלים באופן יום יומי. הנאום הראשון שלי, אם לא בין הראשונים, היה על במת הכנסת בנוגע לדוח שהתפרסם ודיבר על הפערים בבריאות השן  אצל ילדים קטנים. עלה סגן השר ליצמן ואמר שהוא הולך לקחת את זה. סוף סוף יש פוליטיקאי שמקיים את מה שהוא אומר. על זה צרך להגיד תודה. הלוואי וזאת הייתה הדרך. אני חושבת שיש טעם לפגם כשזה נעשה מוועדת הסל, אבל אם זה לא היה נעשה משם כל הדיון הזה לא היה קורה וזה היה נסחב כמו שזה נסחב עד היום. 

חבר הכנסת אורון, גם אני חתומה על הצעת החוק. אני אשמח אם היא תתקבל. אני יודעת שמשרד האוצר לא יאשר, בעיקר לאחר שהוציאו המון כסף על החיסונים לשפעת החזירים. יש גבול לסחיטה של אותו לימון לפחות על ידי אותו משרד. בינתיים זאת הדרך. היה פה חלון הזדמנויות. אם לא היינו מנצלים את חלון ההזדמנויות הזה ומבינים את עומק העניין  זה לא היה מתקדם לשום מקום. בוועדת הסל יש לא רק תרופות מצילות חיים אלא תרופות שמשפרות חיים. אני חושבת שטיפול בשיניים הוא טיפול שמשפר את החיים לאותם ילדים שלא יכולים ללמוד, שיש להם בעיה בדימוי העצמי, שיש להם בעיה אחר כך בהתפתחות האישיות הבוגרת שלהם. יש את ההשלכות הנוספות שאחר כך אנחנו מטפלים בהן בקצה הדרך, אם זה בעיות בשלד, בעיות בלב, בעיות במערכת החיסונית. אני לא רופאה, אבל אני קוראת חומר. פה אני רוצה לברך את סגן השר על עצם העלאה של העניין ועל כך שזה יוצא לדרך. אני מקווה שנצליח לתקן את העיוות ולהשיג תקציבים.

חיים אורון:

אם מחר אני אראה לך במספרים שבמחסן הפרוטזות חסרות פרוטזות והשר יבוא ויגיד שהוא לוקח פרוטזות מהסל, גם אז תסכימי? 

אורלי לוי-אבוקסיס:

אנחנו נעשה מאבקים נוספים. זאת דמגוגיה. אנחנו נמצא את הדרכים הנכונות.  עכשיו היה חלון הזדמנויות. 

אבי סלומה:

אני יו"ר ארגון נכי שיתוק מוחין. אנחנו קיימים 4 שנים כארגון. אנחנו מונים כ-30 אלף איש במדינת ישראל. חלקנו מפגרים, חלקנו בעלי יכולת שכלית תקינה. רובנו סובלים מבעיות שיניים קשות, כולל בעיות בחניכיים. זאת תוצאה של הנכות עצמה. זאת נכות מולדת. פנינו לוועדת סל התרופות לפני 3 שנים אבל לא נענינו. זרקו אותנו החוצה. פעמיים הוגשו הצעות חוק בכנסת. אפילו בקדנציה הקודמת. זה נפל בגלל שוועדת השרים לענייני חקיקה הפילה את זה. רבותיי, נכי שיתוק מוחין עם פיגור מקבלים טיפולי שיניים חינם. אלה ששפר גורלם אינם מקבלים את זה. אלה שחיים בקהילה חיים מקצבאות נכות בלבד. יש מן הצדק לתת לנו את הטיפול הזה. פניתי לסגן השר ליצמן כשקיבל את התפקיד. הוא ענה לי שזה לא מתפקידו לדאוג לזה. פניתי להסתדרות רופאי השיניים. לא קיבלתי שום מענה. פניתי לכמה חברי כנסת. לא קיבלתי מענה. חברי כנסת באופן בוטה לא רצו להיפגש איתי בגלל שאני נכה, בגלל שאני לא נחמד, בגלל שאני לא עשיר, בגלל שאני מדבר לא ברור, בגלל שאני לקוי שמיעה.  מדוע אתם לא מקשיבים ולא דואגים לנו?

אורית זוארץ:


כבוד סגן השר, בירכתי כשהודעת על הרחבת טיפולי השיניים בדיון שהעליתי ובהצעת החוק שהעליתי למתן  טיפול רפואי על חשבון המדינה לקשישים. אני באמת בירכתי כי אמרתי שיש כאן שר שיש לו סדר עדיפויות וקדימויות. אמרת שלצערך הרב הקשישים לא יוכלו לקבל אבל ילדי ישראל יקבלו. מאוד הופתעתי מהדרך שהדברים נעשו. אין כאן ויכוח על מה. לדעתי כולנו מסכימים שילדי ישראל רשאים לקבל טיפולי שיניים וטיפולים אחרים. הדרך קלוקלת ומעוותת. היא דרך שממשיכה את הדרך המעוותת והקלוקלת של ממשלת ישראל. אין כאן מדיניות, אין כאן תהליך קבלת החלטות מסודר. התהליך נעשה באישון לילה. היה אפשר לדון בזה בבוקר. הדרך המעוותת הזאת צריכה להיעקר מהשורש. אנחנו תומכים בטיפולי שיניים לילדים, אבל זה לא יכול לבוא על חשבון חולים אחרים. צריך למצוא מקור תקציבי. אני סומכת על היכולת ועל הכוח הפוליטי של סגן השר ועל הלחץ שהוא יכול להפעיל על האוצר. במקומות אחרים הפעילו לחץ וקיבלו. אני יכולה להראות איפה קיבלו. צריך להפעיל לחץ, צריך להוציא את הכספים ממקור אחר, לא על חשבון סל התרופות שהוא מצומצם ועלוב גם ככה.

דבי גילד-חיו:

ארגונים הביאו את העניין של השיניים לוועדת הסל, אבל זה נדחה על הסף בטענה שבריאות שיניים היא לא חלק מהבריאות הכללית ולכן היא לא יכולה לדון בזה. נראה שהצעד הזה, כמו שאמרו קודמים לי, היה הדבר על מנת להתחיל לקדם ולשים את זה על סדר היום. קידום ומימון רפואת שיניים זה רגע היסטורי ומרגש. כולנו סביב השולחן מסכימים שזה חשוב, ושזה דבר חיוני שמעיב עליו עניין המימון. הצעת החוק היא דרך המלך. כל הח"כים שבחדר חתומים על הצעת החוק. אני קוראת ליושב-ראש הוועדה להצטרף גם הוא להצעת החוק. אני מברכת את סגן השר על קידום כל הנושא הזה ומבקשת ממנו להצטרף ולקדם את הצעת החוק.

יעקב ליצמן:

סגן השר לא יכול לחתום.

דבי גילד-חיו:

אם הוא יביא את זה כהצעת חוק ממשלתית מטעם הממשלה זה יהיה אידיאלי.

איתן חי-עם:

אני מאוד שמח על השינוי הגדול שקרה. לפני חודש היינו צריכים להסביר למה צריך שיניים. גם לפני שבוע הייתי צריך לנאום ולהביא נתונים מהעולם. לפחות עכשיו יש קונסנזוס על כך שצריך טיפול לשיניים. כולם צודקים. במדיניות של חסר תמיד יחסר. כשאתה נותן לדבר אחד יש קבוצה שלמה שמתרעמת על כך שזה לא מספיק לה. נכון שהסל הוא 415. גם אם סגן השר לא היה נוגע ב-415 ברגע שזה היה נגמר הייתה הקבוצה הבאה מתלוננת על כך שהיא מחוץ לסל. 

אורית זוארץ:

יש כסף שהולך למקומות אחרים ולא למשרד הבריאות.

איתן חי-עם:

היו הערות ביניים לגבי הקשישים. אם היינו נותנים לקשישים הערות הביניים היו לגבי הילדים. לא משנה מה קורה ההערות יהיו. אני חושב שהצעד הוא נכון. אני ככל האדם לא אוהב לחתוך, אבל כמשרד הבריאות אני חותך. זאת הפעם הראשונה שאני ממש נהנה, כי הצלחנו להשיג את מה שרצינו. גם קידמנו וגם הבאנו  את זה לתודעה.

היו"ר חיים כץ:

אתה יודע מתי נגיד שהצלחתם? כשתהיה רפואת שיניים. כשתתחילו לתת טיפולים. עוד ארוכה הדרך.

איתן חי-עם:

התחלנו איתה. אני מאוד גאה שהתחלנו את הדרך. 

יעקב ליצמן:

המנכ"ל מינה צוות בראשותו שבודק את הדרך איך לעשות את זה. זה ייקח תקופת זמן. הבטחתי לממשלה ואני מבטיח שנעשה תכנית לגבי הגיל. נביא את זה לממשלה ולוועדת העבודה, הרווחה והבריאות של הכנסת. נביא את זה באופן מסודר. זה לא יהיה מחטף. גברתי לא קוראת עיתונים, אבל ביום ראשון היה דיון במשך שעתיים בממשלה על הנושא הזה. אחרי הדיון ראש הממשלה אישר את זה מחדש. הסברתי שרציתי להביא את זה לפני יום ראשון. במאמר שחברת הכנסת אדטו כתבה נגדי היא לא אמרה שהבעיה היא בוועדת הסל אלא בתרופות מצילות חיים. הבעיה היא התרופות מצילות החיים אלא למה ועדת הסל לא אישרה את זה. בהתחלה כשהיא תקפה אותי היא אמרה שהבעיה היא של התרופות מצילות החיים. היום בדיון היא אמרה שזאת לא הבעיה , רק שוועדת הסל תאשר. ועדת הסל ביקשה ממני שאני אקח את זה על עצמי. אני שמח לעשות את זה. את הסיבות לא אפרט כרגע. 


בישיבה הקודמת שאלו אותי למה בדיקות שד לא נמצאות בתוך הסל. זה כבר כמה חודשים נמצא בתוך סל השירותים. יש חוזר מנכ"ל שמודיע שזה בתוך. לפני שמאשימים את משרד הבריאות צריך לבדוק את הנתונים. אני יודע שזו רק ההתחלה. אני יודע שכולם יבדקו את משרד הבריאות בביצוע כפי שהיושב-ראש אמר. אני מוכן ומזומן לזה. זה לא קל. כאשר העבירו את הכל תחת חוק בריאות ממלכתי זה לא היה קל. אני לא יודע מי יהיה סגן שר הבריאות ושר הבריאות בעוד שנה, אבל אני מבטיח לכם שאני מוכן לתת דין וחשבון ומה שלא טוב נתקן. אני מוכן ומזומן. אם לא הייתי מתחיל בזה זה לא היה. אני שמח שהתחלתי בזה. אני מקווה שבעזרת ה' נמשיך עם זה. אני בטוח שבסוף התהליך כולם, כולל אלה שתוקפים אותי היום, יעזרו לי לקדם את זה לכל האוכלוסייה.

רחל אדטו:

חוזר הבריאות מגדיר קבוצות נשים ספציפיות. 

היו"ר חיים כץ:

זה היה דיון שני בסדרה. הוועדה תתכנס כאשר סגן השר יציג את התכניות ליישום טיפולי השיניים. הלוואי שכולנו נבוא ונגיד לך: אדוני, טעינו והכל בסדר. תודה רבה, הישיבה נעולה.

הישיבה ננעלה בשעה 10:30

